TEHNIČKA SPECIFIKACIJA PREDMETA NABAVE
Sustav "AIpoki" – nadogradnja, integracija i održavanje
1. Uvod i kontekst
Hrvatska akademska i istraživačka mreža – CARNET i Nacionalni CERT planiraju unaprjeđenje procedura u radu te uvođenje efikasnijih alata kroz primjenu modernih tehnologija, s posebnim naglaskom na umjetnu inteligenciju (AI) i automatizaciju poslovnih procesa.
"AIpoki" je skupni naziv za napredni niz međusobno povezanih informacijskih podsustava, alata i skripti koje analitičari sigurnosnih incidenata (eng. incident handler) koriste tijekom cjelokupnog životnog vijeka obrade kibernetičkih incidenata.
2. Predmet, obuhvat i granice nabave
2.1. Obuhvat nabave (Usluge koje se traže od Ponuditelja)
Predmet ove nabave je pružanje usluga ažuriranja, povezivanja, izgradnje, integracije i održavanja elemenata koji čine sustav AIpoki. Od Ponuditelja se zahtijeva izvršenje sljedećih zadataka:
Nadogradnja RTIR platforme: Podizanje najnovije stabilne verzije alata Request Tracker for Incident Response, njezina prilagodba specifičnim zahtjevima Naručitelja te povezivanje s postojećim AIpoki alatima, skriptama i podsustavima.
Automatizacija obrade incidenata: Izrada namjenskih skripti i/ili platforme za obradu standardiziranih tipova incidenata, što uključuje automatizirano kreiranje incidenta u RTIR-u i slanje prijava/obavijesti prema vanjskim entitetima sukladno pravilima Naručitelja.
Uspostava platforme za sigurnu razmjenu datoteka: Implementacija i konfiguracija sigurnog kanala za razmjenu osjetljivih podataka.
Izgradnja sustava za analizu malicioznih programa (Malware pipeline): Razvoj i implementacija cjevovoda za obradu i analizu malicioznog koda baziranog na otvorenim alatima Karton i mwdb-core, te njegova integracija s postojećim komercijalnim sandbox alatom Naručitelja.
Održavanje sukladno točki 8. ovog dokumenta
2.2. Granice nabave (Izvan obuhvata)
Svi ostali informacijski sustavi CARNET-a ili trećih strana s kojima AIpoki posredno dolazi u doticaj održavaju se od strane CARNET-a ili drugih ugovornih izvršitelja. Njihova nadogradnja, licenciranje i održavanje nisu dio ove nabave.
Sustav AIpoki u sklopu ovog projekta vrši isključivo internu komunikaciju i razmjenu podataka između vlastitih komponenti.
3. Tehnološki okvir i arhitektura sustava
Sustav AIpoki se temelji na provjerenim tehnologijama otvorenog koda i prilagođenim rješenjima:
Centralna platforma: Request Tracker for Incident Response (RTIR).
Razvojni okvir: Python (primarno Flask i Django framework).
Skripte i integracije: Interno razvijeni alati bazirani na Pythonu i popratne open-source biblioteke.
Komunikacijski protokoli: Sva komunikacija između podsustava mora se odvijati unutar izolirane mreže upotrebom sigurnih REST API sučelja (HTTPS/TLS 1.3).
4. Detaljne funkcionalne specifikacije podsustava
4.1. RTIR (Request Tracker for Incident Response) – Nadogradnja i prilagodba
	Id
	Funkcionalni zahtjev

	F-1.1
	Ponuditelj mora izvršiti migraciju i nadogradnju postojeće instance na najnoviju stabilnu verziju RTIR-a, zadržavajući integritet postojećih podataka.

	F-1.2
	Prilagodba korisničkog sučelja, polja (Custom Fields) i tijeka rada (Workflows) prema specifičnim zahtjevima i procedurama analitičara Nacionalnog CERT-a.

	F-1.3
	Razvoj i implementacija skripti/platforme za obradu standardiziranih tipova incidenata. Sustav mora omogućiti automatsko generiranje tiketa i automatsko slanje strukturiranih prijava/obavijesti prema definiranim procedurama Naručitelja.

	F-1.4
	Povezivanje RTIR-a putem API-ja se svim ostalim komponentama AIpoki sustava (URLMonitor, WebSecRadar, Malware Pipeline).




4.2. Platforma za sigurnu razmjenu datoteka
	Id
	Funkcionalni zahtjev

	F-4.1
	Uspostava i konfiguracija produkcijski spremne platforme otvorenog koda za siguran prijenos datoteka (npr. logova, sumnjivih privitaka) između vanjskih korisnika i analitičara.

	F-4.2
	Implementacija stroge enkripcije podataka u prijenosu (TLS 1.3) i u mirovanju (AES-256).



4.3. Sustav za obradu i analizu malicioznih programa (Malware Pipeline)
	Id
	Funkcionalni zahtjev

	F-5.1
	Razvoj i implementacija automatiziranog cjevovoda za obradu malwarea (eng. malware database pipeline) primarno baziranog na alatima otvorenog koda Karton (https://github.com/CERT-Polska/karton) i mwdb-core (https://github.com/CERT-Polska/mwdb-core).

	F-5.2
	Integracija sustava putem API-ja s postojećim komercijalnim alatom (Sandboxom) Naručitelja. Naručitelj će Ponuditelju osigurati potreban API ključ za autorizaciju.

	F-5.3
	Tijek obrade: Sustav mora automatski zaprimiti sumnjivi program/datoteku, izvršiti osnovnu statičku obradu i kategorizaciju kroz open-source alate, proslijediti uzorak putem API-ja u komercijalni sandbox na dinamičku analizu, te zaprimiti povratne rezultate.

	F-5.4
	Generiranje detaljnih izvještaja koji sadrže indikatore kompromitacije (IoC) u strukturiranom formatu specificiranom od strane Naručitelja.



5. Uvjeti tehničke i stručne sposobnosti (Gospodarski subjekt i stručnjaci)
Kako bi dokazao sposobnost za izvršenje ugovora, Ponuditelj mora osigurati stručni tim koji minimalno uključuje sljedeće ključne stručnjake:
Stručnjak 1: Voditelj projekta
Stručnjak 2: Vodeći programer (Lead Developer) 
6. Nefunkcionalni, sigurnosni i regulatorni zahtjevi
6.1. Sukladnost s regulativom
Sustav se mora nadograditi i prilagoditi u potpunosti u skladu s važećim Zakonom o kibernetičkoj sigurnosti (smjernice NIS 2 direktive) s obzirom na to da je namijenjen Nacionalnom CERT-u. Ponuditelj mora primjenjivati najbolje sigurnosne prakse u razvoju koda,
6.2. Infrastrukturna okruženja
Naručitelj će osigurati virtualnu infrastrukturu. Ponuditelj je dužan uspostaviti i održavati tri odvojena okruženja:
Razvojno okruženje (DEV): Za razvoj novih značajki i skripti.
Testno okruženje (TEST): Za verifikaciju i simulaciju incidenata od strane Naručitelja.
Produkcijsko okruženje (PROD): Stabilno okruženje za svakodnevni rad analitičara.
6.3. Povjerljivost podataka i zaštita informacija 
S obzirom na prirodu poslovanja Nacionalnog CERT-a, svi podaci unutar sustava AIpoki smatraju se strogo povjerljivima. Izvršitelj i svi članovi njegovog tima dužni su prije početka rada potpisati Ugovor o povjerljivosti podataka (NDA). Strogo je zabranjeno neovlašteno iznošenje, kopiranje ili pohrana stvarnih podataka o incidentima, logova ili IP adresa izvan službene infrastrukture Naručitelja.
6.4. Prava intelektualnog vlasništva
Sav programski kod, prilagođene skripte, konfiguracijski zapisi i dokumentacija nastali u okviru izvršenja ovog ugovora prelaze u trajno i isključivo vlasništvo Naručitelja. Izvršitelj je dužan osigurati potpun i neometan pristup izvornom kodu (eng. source code) bez ikakvih dodatnih naknada ili 'vendor lock-in' klauzula.


7. Ispitni postupak, primopredaja i edukacija
7.1. Testiranje (FAT i SAT)
FAT (Factory Acceptance Testing): Provodi se na testnom okruženju nakon što Ponuditelj implementira zahtijevane nadogradnje i alate. Ponuditelj dostavlja testne scenarije koje Naručitelj odobrava.
SAT (Site Acceptance Testing): Provodi se u produkcijskom okruženju s realnim podatkovnim tokovima. Uvjet za uspješnu primopredaju je stabilan rad sustava u trajanju od 15 radnih dana bez kritičnih pogrešaka.

7.2. Edukacija i dokumentacija
Ponuditelj je dužan isporučiti:
Detaljnu arhitektonsku i administratorsku dokumentaciju sustava AIpoki (uključujući API dokumentaciju za custom skripte).
Korisničke upute 

8. Održavanje sustava AIpoki i razina kvalitete usluge (SLA)
Održavanje sustava AIpoki odnosi se na održavanje sustava u produkcijskoj i testnoj okolini na poslužiteljima CARNET-a ili na lokalnim računalima u specifičnim slučajevima do kraja BrAIn projekta (01.03.2029.). Početak izvršenja ugovora nastupa sklapanjem ugovora o javnoj nabavi. Ugovor o javnoj nabavi stupa na snagu s danom potpisa obje ugovorne strane te se sklapa na razdoblje od dana početka ugovornih obveza do 01.03.2029.

8.1. Vrste održavanja
Preventivno održavanje: podrazumijeva praćenje sustava AIpoki kako bi se detektirale i ispravile pogreške prije nego postanu efektivne greške. Obuhvaća praćenje, analizu i podešavanje svih parametara funkcioniranja sustava. Izvršitelj periodički provjerava rad sustava i preventivno obavlja sve potrebne akcije kako bi sustav uvijek ispravno radio. Dodatno, Nacionalni CERT prati (kroz sastanke) napredak izvršitelja.
Korektivno održavanje: uključuje otklanjanje svih novonastalih uzroka zastoja i neispravnosti u radu sustava AIpoki. Naručitelj će o kvarovima i poteškoćama Izvršitelja obavijestiti putem dogovorenog kanala komunikacije. Obveza je Izvršitelja reagiranje i dijagnosticiranje problema, bez obzira na razlog greške, te dovođenje sustava u regularno stanje, primjenom postupaka ispravke grešaka u radu ili implementacijom obostrano dogovorenih alternativa u korištenju sustava (eng. workaround). Otklanjanja kvarova i poteškoća u radu sustava Izvršitelj mora činiti sa što manjom štetom na podacima i kvaliteti usluge prema korisnicima.
Sigurnosno održavanje: uključuje sigurnosno održavanje sustava ukoliko se ne radi o internim alatima. Izvršitelj je dužan pravovremeno osigurati sve sigurnosne i druge zakrpe te provoditi sigurnosno testiranje sustava periodički (najmanje jednom za vrijeme trajanja ugovora te navedeno testiranje mora biti provedeno na kraju developmenta) i izvanredno na zahtjev Naručitelja u slučaju veće nadogradnje sustava ili sigurnosnog incidenta. Po završetku sigurnosnog testiranja Izvršitelj je dužan poduzeti sve adekvatne mjere za ispravljanje sigurnosnih propusta te o istima pismenim putem izvijestiti Naručitelja.
Održavanje tehničke dokumentacije: sve promjene na sustavu/sustavima (Korektivne, Preventivne, Adaptivne) moraju biti dokumentirane kroz kod (ChangeLog). Izvršitelj je dužan ažurirati tehničku dokumentaciju u slučaju promjena na sustavu/sustavima AIpoki/a. Naručitelj zadržava pravo nakon uvida u tehničku dokumentaciju od Izvršitelja tražiti izmjene u dokumentaciji i na sustavu.
8.2. Prioriteti u otklanjanju kvarova i poteškoća (SLA)
Održavanje uključuje otklanjanje uzroka zastoja i neispravnosti u radu sustava (eng. bugs) prema sljedećim prioritetima, uz koje su navedeni i parametri razine usluge (eng. SLA – Service Level Agreement) održavanja. Za sve prioritete Izvršitelj se obvezuje kontinuirano raditi na otklanjanju prijavljenog kvara, sve do otklanjanja kvara, tj. izvršiti sve radove i konfiguracije potrebne za dovođenje funkcionalnosti sustava nakon kvara u prvobitno stanje:
	Prioritet
	Opis i utjecaj kvara
	Prozor za prijavu
	Vrijeme odziva
	Maksimalno vrijeme otklona (FIKSIRANO)

	Prioritet 1
	Kvarovi koji onemogućuju ili ometaju rad korisnika u aplikaciji.
	8 sati dnevno (08:00 - 16:00), 5 dana u tjednu
	Maksimalno 4 sata
	Unutar 24 sata od odziva

	Prioritet 2
	Sustav/sustavi se ne ponašaju prema specifikaciji, kvar ima srednji utjecaj na rad korisnika.
	8 sati dnevno (08:00 - 16:00), 5 dana u tjednu (8x5)
	Maksimalno sljedeći radni dan (NBD)
	Unutar 72 sata od odziva

	Prioritet 3
	Sustavi se ne ponašaju prema specifikaciji, ima niski utjecaj na rad korisnika, zahtjevi za promjenama, estetske izmjene.
	8 sati dnevno (08:00 - 16:00), 5 dana u tjednu
	Maksimalno unutar tekućeg radnog tjedna
	Unutar 15 radnih dana




9. Trajanje ugovora, uvjeti plaćanja i troškovnik
9.1. Trajanje ugovora
Početak izvršenja ugovora nastupa sklapanjem ugovora o javnoj nabavi. Ugovor o javnoj nabavi stupa na snagu s danom potpisa obje ugovorne strane te se sklapa na razdoblje od dana početka ugovornih obveza do 01.03.2029.

9.2. Uvjeti i postupak plaćanja
Za usluge održavanja sustava AIpoki Naručitelj se obavezuje Izvršitelju platiti troškovnikom definirane iznose. U troškovniku je potrebno navesti cijenu tražene usluge održavanja. Plaćanje usluge održavanja izvršiti će se u mjesečnim ratama po završetku svakog mjeseca, a sama usluga održavanja započinje potpisivanjem ugovora.
U slučaju da ugovor ne bude potpisan na početku mjeseca, prvi i zadnji mjesečni paušal bit će proporcionalno umanjeni za broj dana u mjesecu za koje nije izvršeno održavanje usluge. Usluga se potvrđuje Primopredajnim zapisnikom ovjerenim od strane Naručitelja.
Obavezne stavke Primopredajnog zapisnika usluge su:
Završni izvještaj o radu i stanju aplikacije AIpoki.
Popis poduzetih radnji u svrhu održavanja aplikacije AIpoki (opis, vrijeme, rezultat).
Izvršitelj će nakon obostrano ovjerenog primopredajnog zapisnika Naručitelju ispostaviti e-račun za obavljene poslove navedene u primopredajnom zapisniku. Naručitelj se obvezuje platiti Izvršitelju na temelju ispostavljenog računa, a sve u roku od 30 dana nakon primitka računa i u skladu s pravilima financijskog poslovanja korisnika Državnog proračuna.

